สตรีวัยทอง
*สถานการณ์ตลาดหุ้นไทยผันผวนเหมือนสตรีวัยทอง พอเผลอแป๊บเดียวอารมณ์พลิกจากหน้ามือเป็นหลังมือทันที เห็นได้จากการซื้อขายภาคเช้าวานนี้รีบาวด์ได้อย่างสดใสซาบซ่าตามที่วาดวิมานเมฆเอาไว้ แต่หากฟ้าฝนไม่เป็นใจทำบุญแค่ไหนก็ไม่ขึ้นถึงได้เห็นแรงเทขายกระหน่ำในภาคบ่ายจนดัชนีต้องกลับมานอนแน่นิ่งที่ 1,683.43 จุดอีกครั้ง ด้วยการปรับตัวลดลง 24.10 จุด หรือ 1.41% ด้วยมูลค่าซื้อขาย  7.97 หมื่นล้านบาทน่ะสิ!
20 ต.ค. 2560

เจาะกระดาน : โมนิก้าและทีมงาน
*สถานการณ์ตลาดหุ้นไทยผันผวนเหมือนสตรีวัยทอง พอเผลอแป๊บเดียวอารมณ์พลิกจากหน้ามือเป็นหลังมือทันที เห็นได้จากการซื้อขายภาคเช้าวานนี้รีบาวด์ได้อย่างสดใสซาบซ่าตามที่วาดวิมานเมฆเอาไว้ แต่หากฟ้าฝนไม่เป็นใจทำบุญแค่ไหนก็ไม่ขึ้นถึงได้เห็นแรงเทขายกระหน่ำในภาคบ่ายจนดัชนีต้องกลับมานอนแน่นิ่งที่ 1,683.43 จุดอีกครั้ง ด้วยการปรับตัวลดลง 24.10 จุด หรือ 1.41% ด้วยมูลค่าซื้อขาย  7.97 หมื่นล้านบาทน่ะสิ!
*หากถามถึงปัจจัยที่กดดัชนีจนต้องรูดมหาราชคงต้องย้อนกลับไปสู่เรื่องเดิมๆ เพราะ “โมนิก้า” ออกมาเตือนหลายต่อหลายครั้งว่าดัชนีที่ขึ้นไปสูงบนยอดดอยด้วยแรงปาหี่ ตบตาด้วยนิทานกล่อมเด็ก ทั้งที่มองยังงั้ยยังไงก็เห็นว่าทนโท่ว่าภาพรวมเศรษฐกิจไม่ได้ดีไปจากเดิม มาถึงจุดนี้คงเห็นภาพชัดแล้วหุ้นไทยต้องพบกับจุดจบแบบไหน เหตุเพราะรากฐานไม่แข็งแรงถูกสะกิดนิดเดียวเป็นต้องล้มระเนระนาดยังไงล่ะเจ้าคะ
*ถึงแม้สิ่งที่ “โมนิก้า” พูดเอาไว้จะค่อยๆ ชัดเจนออกมาเป็นรูปธรรมก็ไม่วายมีพวกชอบลองของ ทำตัวเป็นผู้รู้แจ้งเห็นจริงออกมา (แถ-ลง) ว่าสิ่งที่เกิดขึ้นวานนี้เพราะความวิตกจริตจากเหตุการณ์ในต่างประเทศเท่านั้น ออกหน้าฟันธงว่าหุ้นไทยยังแกร่ง กล้าพูดออกมาแบบนี้สงสัยจะไม่รู้ชะตากรรมตัวเองเสียแล้ว เพราะเท่าที่เห็นพอร์ตซื้อขายรายกลุ่มนับนิ้วรวมกันแล้วเท่ากับสามรุมหนึ่งนะจ๊ะ….อิอิ
*รูปแบบดัชนีหัวปักลงขนาดนี้คงต้องหมั่นทำบุญทำทานด้วยการถือศิลกินเจเข้ากับเทศกาล เพื่อคาดหวังให้การลงเล่นในตลาดหุ้นเป็นไปอย่างแคล้วคลาด  “เดี๊ยน” เลยต้องขอเอ่ยถึงหุ้นบุญหนักอย่าง UVAN ที่โดดเด่นออกนอกหน้านอกตาลากมาปิดที่ 8.60 บาท บวกไป 0.60 บาท หรือขึ้นไป 7.5% ด้วยมูลค่า 157 ล้านบาท ปัจจัยภายนอกเป็นใจให้ขนาดนี้แล้วสิ่งที่ต้องจับตาคงเหลือแค่แรงผลักภายในไตรมาส 3 ว่าจะยิ่งหนุนนำให้บุญนำพาราคาหุ้นไปอีกไกลได้หรือเปล่าน่ะสิเจ้าค่ะ
*อีกกลุ่มที่ทำบุญมาเยอะพอๆ กันคงหนีไม่พ้นกลุ่มดิจิทัล หุ้นที่วิ่งกระแทกตา “โมนิก้า” เข้าอย่างจังต้องยกให้ WORK ล่าสุดราคากระชากมาปิดที่ 89.25 บาท บวกไป 4.75 บาท หรือขึ้นไป 5.62% ด้วยมูลค่า 1.43 พันล้านบาท แม้ตลาดหุ้นจะผันผวนแบบไม่มีปี่ไม่มีขลุ่ยหุ้นก็บ่ยั่น เพราะในมือยังมีไพ่ตายพร้อมจุดแข็งที่โดดเด่น โดยเฉพาะกำไรโตสวนทางกับผู้ประกอบการรายอื่น พ่วงปัจจัยบวกหนุนนำจากพี่บิ๊ก กสทช.ช่วยกระพือข่าวดีไปอีก ราคาถึงได้ดีวันดีคืนแบบนี้ไงล่ะเจ้าค่ะ
*ในรายของ PICO มาแรงเหนือเมฆราคาทะยานมาปิดที่ 9.50 บาท บวกไป 0.55 บาท หรือ 10.19% ด้วยมูลค่า 4.32 ล้านบาท แต่สถานการณ์ตลาดหุ้นไม่ได้สดใสรุ่งโรจน์เหมือนราคาหุ้นก็ถึงเวลาที่แฟนคลับคงต้องปรับทัศนคติใหม่อีกรอบก่อนจะต้องเผลอตัวเผลอใจไปกับสิ่งล่อแหลมที่เข้ามายั่วยุ ยิ่งวอลุ่มโป่งขนาดนี้คงหนีไม่พ้นอาการลากไปเชือด หากเผลอกะพริบตาเมื่อไหร่ไม่แคล้วต้องลงไปนอนแถวๆ ก้นเหว
*อีกหนึ่งตัวที่น่าสนใจสุดๆ อย่างในรายของ TEAM เกิดเหตุการณ์นองเลือดแหกโค้งหัวทิ่มจนหลุดแนวรับสำคัญทุกเส้น ล่าสุดราคาหุ้นมาปิดที่ 1.79 บาท ลบไป 0.21 บาท หรือ 10.50% ด้วยมูลค่า 25.98 ล้านบาท ถ้าจะให้แต่งนิทานขึ้นมาปลอบใจเม่าที่แอบเก็บหุ้นตัวนี้ไว้ในพอร์ต เดี๊ยนคงต้องขอบายเพราะจุดจุดนี้น้องโมบอกตรงๆ ว่ามองไม่เห็นวี่แววเลยเจ้าค่ะ
*ปิดท้ายกันกับคดีสยองหลังวานนี้ได้เห็นมือดีเข้ามาดันหุ้น GL หลังติดฟลอร์สยองมาสองวันเต็ม สิ่งที่ “โมนิก้า” ให้ความสนใจเป็นพิเศษคือไอ้โม่งใจถึงที่มีความกล้าหาญชาญชัยดันหุ้นขึ้นไปจนระหว่างวันปรับขึ้นมาที่ 11.80 บาท แต่แล้วการกระทำก็ไม่เป็นผลเมื่อความฉาวโฉ่ยังเหม็นเน่าคละคลุ้ง กอปรกับถูกสั่งเชือดแก้งบฯการเงินรอบใหญ่ ราคาหุ้นก็มิวายกลับมาตายรัง เม่าปีกอ่อนผู้ติดหุ้น GL อย่าหวังให้มีแรงซื้อเข้ามาอีกระลอก เพราะนิทานเรื่องนี้สอนให้รู้ว่า….อย่าริอาจไปขึ้นหลังเสือเพราะกว่าจะลงได้มันไม่ใช่เรื่องง่าย….อิอิ